CELEX: 32011D0825
Language: sk
Date: 2011-12-08 00:00:00
Title: 2011/825/EÚ: Vykonávacie rozhodnutie Komisie z  8. decembra 2011 , ktorým sa mení a dopĺňa rozhodnutie 2010/221/EÚ, pokiaľ ide o vnútroštátne opatrenia na zabránenie zavlečeniu určitých chorôb vodných živočíchov do častí Írska, Fínska a Švédska [oznámené pod číslom K(2011) 9002]  Text s významom pre EHP

10.12.2011   
            
            
               SK
            
            
               Úradný vestník Európskej únie
            
            
               L 328/53
            
         VYKONÁVACIE ROZHODNUTIE KOMISIE
   z 8. decembra 2011,
   ktorým sa mení a dopĺňa rozhodnutie 2010/221/EÚ, pokiaľ ide o vnútroštátne opatrenia na zabránenie zavlečeniu určitých chorôb vodných živočíchov do častí Írska, Fínska a Švédska
   [oznámené pod číslom K(2011) 9002]
   (Text s významom pre EHP)
   (2011/825/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 43 ods. 2,
   keďže:
   
               (1)
            
            
               Rozhodnutím Komisie 2010/221/EÚ z 15. apríla 2010, ktorým sa schvaľujú vnútroštátne opatrenia na obmedzenie vplyvu určitých chorôb živočíchov akvakultúry a voľne žijúcich vodných živočíchov v súlade s článkom 43 smernice Rady 2006/88/ES (2), sa určitým členským štátom umožňuje uplatňovať obmedzenia na zásielky uvedených živočíchov s cieľom predchádzať zavlečeniu určitých chorôb na ich územie, ak tieto členské štáty preukázali, že na ich území alebo v určitých vymedzených oblastiach ich územia sa takéto choroby nevyskytujú, alebo ak zaviedli program eradikácie alebo dohľadu na zabránenie ich výskytu.
            
         
               (2)
            
            
               Kontinentálne časti územia Fínska a Švédska sa uvádzajú v prílohe II k rozhodnutiu 2010/221/EÚ ako územia so schváleným programom eradikácie bakteriálnej choroby obličiek (bacterial kidney disease, ďalej len „BKD“).
            
         
               (3)
            
            
               Pobrežné časti územia Švédska sa uvádzajú v prílohe II k rozhodnutiu 2010/221/EÚ ako územia so schváleným programom eradikácie infekčnej pankreatickej nekrózy (infectious pancreatic necrosis, ďalej len „IPN“).
            
         
               (4)
            
            
               V tomto zmysle sa v rozhodnutí 2010/221/EÚ schvaľujú určité vnútroštátne opatrenia Fínska a Švédska týkajúce sa zásielok živočíchov akvakultúry patriacich k vnímavým druhom do uvedených oblastí. Povolenie na uplatňovanie uvedených opatrení je časovo obmedzené do 31. decembra 2011, aby bolo možné prehodnotiť vhodnosť uvedených vnútroštátnych opatrení.
            
         
               (5)
            
            
               Fínsko predložilo Komisii správy o fungovaní vnútroštátneho programu eradikácie BKD, v ktorých uvádza, že sa programom ešte nepodarilo eradikovať BKD. Hoci sa v mnohých oblastiach pokročilo, niektoré sú ešte stále infikované bakteriálnou chorobou obličiek. Fínsko preto požiadalo, aby sa geografické vymedzenie programu obmedzilo na dve súvislé oblasti pokrývajúce 19 povodí. V týchto dvoch oblastiach podliehajú obmedzeniam spojeným s BKD iba štyri hospodárstva, pričom vo všetkých štyroch prebieha proces likvidácie infikovaných rýb, ako aj čistenie a dezinfekcia zariadení.
            
         
               (6)
            
            
               Švédsko predložilo Komisii správu o fungovaní svojich vnútroštátnych programov eradikácie BKD a IPN. Počet nahlásených prípadov výrazne klesol a obidve choroby sú z programových oblastí takmer eradikované. Kontinentálne časti Švédska sú už bez výskytu IPN a vnútroštátny program eradikácie choroby v pobrežných vodách preto tiež funguje ako nárazník chrániaci oblasti, ktoré už boli vyhlásené za oblasti bez výskytu choroby.
            
         
               (7)
            
            
               Z informácií poskytnutých Fínskom a Švédskom vyplýva, že je vhodné pokračovať v uvedených vnútroštátnych opatreniach. Avšak vzhľadom na skutočnosť, že sa eradikácia nepodarila dosiahnuť dokonca ani po rokoch uplatňovania vnútroštátnych programov eradikácie, je potrebné v náležitom čase prehodnotiť vhodnosť a potrebu vnútroštátnych opatrení. Preto povolenie uplatňovať uvedené vnútroštátne opatrenia by sa malo obmedziť na ďalšie dva roky – do 31. decembra 2013.
            
         
               (8)
            
            
               V prílohe III k rozhodnutiu 2010/221/EÚ sa v súčasnosti uvádza deväť jednotiek na území Írska so schváleným programom dohľadu nad herpetickým vírusom ustríc 1 μνar (OsHV-1 μνar).
            
         
               (9)
            
            
               Írsko oznámilo Komisii, že v dvoch z uvedených jednotiek, konkrétne v zálive Gweendore na území jednotky 1 a v zálive Ballinakill na území jednotky 4, bol zistený vírus OsHV-1 μνar. Preto by sa malo geografické vymedzenie uvedených dvoch jednotiek v prílohe III k rozhodnutiu 2010/221/EÚ zmeniť a doplniť.
            
         
               (10)
            
            
               Rozhodnutie 2010/221/EÚ by sa preto malo zodpovedajúcim spôsobom zmeniť a doplniť.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Rozhodnutie 2010/221/EÚ sa mení a dopĺňa takto:
   
               1.
            
            
               V článku 3 ods. 2 sa dátum „31. decembra 2011“ nahrádza dátumom „31. decembra 2013“.
            
         
               2.
            
            
               Prílohy II a III sa nahrádzajú znením prílohy k tomuto rozhodnutiu.
            
         Článok 2
   Toto rozhodnutie je určené členským štátom.
   
      V Bruseli 8. decembra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. EÚ L 328, 24.11.2006, s. 14.
   
      (2)  Ú. v. EÚ L 98, 20.4.2010, s. 7.
   
      PRÍLOHA
      „
            PRÍLOHA II
            
               Členské štáty a ich časti, v ktorých sú zavedené programy eradikácie, pokiaľ ide o určité choroby živočíchov akvakultúry a v prípade ktorých sa povolilo prijať vnútroštátne opatrenia na kontrolu uvedených chorôb v súlade s článkom 43 ods. 2 smernice 2006/88/ES
            
            
                        Choroba
                     
                     
                        Členský štát
                     
                     
                        Kód
                     
                     
                        Geografické vymedzenie oblasti so schválenými vnútroštátnymi opatreniami
                     
                  
                        Bakteriálna choroba obličiek (BKD)
                     
                     
                        Fínsko
                     
                     
                        FI
                     
                     
                        Tieto povodia vo Fínsku:
                        Kymijoki, Juustilanjoki, Hounijoki, Tervajoki, Vilajoki, Urpalanjoki, Vaalimaanjoki, Virojoki, Vehkajoki, Summajoki, Vuoksi, Jänisjoki, Kiteenjoki-Tohmajoki, Hiitolanjoki, Tenojoki, Näätämöjoki, Uutuanjoki, Paatsjoki, Tuulomajoki.
                     
                  
                        Švédsko
                     
                     
                        SE
                     
                     
                        kontinentálne časti územia
                     
                  
                        Infekčná pankreatická nekróza (IPN)
                     
                     
                        Švédsko
                     
                     
                        SE
                     
                     
                        pobrežné časti územia
                     
                  
         
            PRÍLOHA III
            
               Členské štáty a oblasti, v ktorých sú zavedené programy dohľadu nad herpetickým vírusom ustríc 1 μνar (OsHV-1 μνar) a v prípade ktorých sa povolilo prijať vnútroštátne opatrenia na kontrolu uvedenej choroby v súlade s článkom 43 ods. 2 smernice 2006/88/ES
            
            
                        Choroba
                     
                     
                        Členský štát
                     
                     
                        Kód
                     
                     
                        Geografické vymedzenie oblastí so schválenými vnútroštátnymi opatreniami (členské štáty, oblasti a jednotky)
                     
                  
                        Herpetický vírus ustríc 1 μνar (OsHV-1 μνar)
                     
                     
                        Írsko
                     
                     
                        IE
                     
                     
                        Jednotka 1: záliv Sheephaven.
                        Jednotka 2: záliv Gweebara.
                        Jednotka 3: zálivy Drumcliff, Killala, Broadhaven a Blacksod.
                        Jednotka 4: záliv Streamstown.
                        Jednotka 5: zálivy Bertraghboy a Galway.
                        Jednotka 6: ústie rieky Shannon a zálivy Poulnasharry, Askeaton a Ballylongford.
                        Jednotka 7: záliv Kenmare.
                        Jednotka 8: záliv Dunmanus.
                        Jednotka 9: zálivy Kinsale a Oysterhaven.
                     
                  
                        Spojené kráľovstvo
                     
                     
                        UK
                     
                     
                        Územie Veľkej Británie okrem zálivu Whitstable (Kent).
                        Územie Severného Írska okrem zálivu Killough, Lough Foyle a Carlingford Lough.
                        Územie Guernsey.
                     
                  “